කටවුට්, බැනර් පමණක් නොව පෝස්ටර් කොඩි යනාදියත් ලබන සඳුදා (07) වනවිට ස්වේච්ඡාවෙන්ම ඉවත් කර නොගතහොත් පොලිසිය ලවා ඉවත් කරවන බව මැතිවරණ කොමසාරිස් දයානන්ද දිශානායක මහතා පළාත් පාලන ඡන්ද අපේක්ෂකයන්ට පක්ෂ ලේකම්වරුන් මගින් දැනුම් දෙයි.ඉකුත් 22 වැනිදා පැවැති දේශපාලන පක්ෂ ලේකම්වරුන්ගේ රැස්වීමේ දී ගනු ලැබූ තීරණ පිටපත් එම ලේකම්වරුන්ට යොමු කරමින් කොමසාරිස්වරයා එසේ දැනුම් දී තිබේ.ලබන සඳුදා වනවිට ඉතිරි වී තිබෙන සියලුම පෝස්ටර් කටවුට්, සැරසිලි කොඩි යනාදිය ගලවා දමන ලෙස කොමසාරිස්වරයා පොලිස්පති මහින්ද බාලසූරිය මහතාට පෙරේදා ලිපියකින් දන්වන ලද බව මැතිවරණ මහ ලේකම් කාර්යාලය කීවේය.පෝස්ටර් ප්‍රදර්ශනය සඳහා කොමසාරිස්වරයා අවසර දී නැති බවත් 22 වැනිදා සාකච්ඡාවේ දී පක්ෂ ලේකම්වරුන් එවැනි ඉල්ලීමක් කළත් එකඟතාවයකට නොපැමිණි බවත් මැතිවරණ මහ ලේකම් කාර්යාලයීය ජ්‍යෙෂ්ඨ ප්‍රකාශකයෙක් දිනමිණට පැවැසීය..